钦定古今图书集成/明伦汇编/官常典/第737卷 > 卓敬
## 钦定古今图书集成/明伦汇编/官常典/第737卷 > 卓敬

按《明外史》本传：“敬字惟恭，瑞安人。颖悟过人。读书十
行俱下，终身不忘。七岁，相者曰：‘是儿骨法殊异，必为
名公卿，惜血不华色耳’。年十五，读书宝香山，风雨夜
归，迷失道，得一兕，冯之归，乃黑虎也。举洪武二十一
年进士，除户科给事中，鲠直无所避。时制度未备，诸
王服乘拟天子，敬乘间言：‘京师天下视效，陛下于诸
王不早辨等威，而使服饰与太子埒，嫡庶相乱，尊卑
无序，何以令天下’？”帝笑曰：“卿言是。朕虑未及此。”益器
重之。他日与同官见适八十一人，命改官为元士。寻
以六科为政事本源，又改曰源士。已，复称给事中，迁
宗人府经历，历户部侍郎。建文初，敬密疏言：“燕王智
虑绝伦，雄才大略，酷类高帝。北平形胜之地，士马精
强，金元所由兴。今宜徙封南昌，羽翼既剪，变无从生。
万一有此，亦易控制。夫将萌而未动者，几也；量时而
可为者，势也。势非至刚莫能断，几非至明莫能察。”帝
大惊，翌日，语敬曰：“燕王骨肉至亲，卿何得为此言？”敬
叩首曰：“杨广、隋文非父子邪？”帝默然良久曰：“卿休矣。”
事竟寝。燕王即帝位，敬被执，责以建议徙燕，离间骨
肉。敬厉声曰：“惜先帝不用敬言耳！”帝怒，犹怜其才，命
系狱，使人讽以管仲、魏徵事。敬泣曰：“人臣委质，有死
无二。先皇帝正朔相承，曾无过举，一旦横行篡夺，恨
不即死，见故君地下，乃更欲臣我耶？”帝犹不忍杀。姚
广孝故与敬有隙，进曰：“敬言诚见用，上宁有今日耶？”
乃斩之。诛其三族。临刑从容叹曰：“敬备员大臣。变”
宗亲，略无经画。死有馀罪，神色凛然，经日面如生。妻
刘女杨奴，发教坊司，或云敬女没入官。宣德间，赦还
归。巡检陶某见者多为流涕，称卓氏女。敬遘难时，从
父弟敦变姓名为宋哲，三徙家仁和，至七世始复姓。
敬立朝慷慨，美丰姿，善谈论。凡天官、舆地、律历、兵刑
诸家，无不博究。成祖尝叹曰：“国家养士三十年，惟得”
一“卓敬。”万历初，用御史屠叔方言，诏建祠表墓。福王
时，赠太子太保、户部尚书，谥“忠贞。”